31997D0597
L 240/4
JURNALUL OFÍCIAL AL UNIUNII EUROPENE
DECIZIA COMISIEI
din 14 iulie 1997
privind procedura de atestare a conformității produselor pentru construcții în temeiul articolului 20 alineatul (2) din Directiva Consiliului 89/106/CEE în ceea ce privește produsele din oțel-beton și oțel pentru armarea și precomprimarea betonului
(Text cu relevanță pentru SEE)
(97/597/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/106/CEE a Consiliului din 21 decembrie 1988 de apropiere a actelor cu putere de lege și a actelor administrative ale statelor membre referitoare la produsele pentru construcții (1), astfel cum a fost modificată prin Directiva 93/68/CEE (2), în special articolul 13 alineatul (4),
întrucât Comisia trebuie să aleagă, între două proceduri, conform articolului 13 alineatul (3) din Directiva 89/106/CEE „procedura cea mai puțin oneroasă care să fie compatibilă cu siguranța” pentru atestarea conformității unui produs; întrucât aceasta înseamnă că este necesar să se decidă dacă, pentru un anumit produs sau o familie de produse, existența unui sistem de control al producției în fabrică sub răspunderea fabricantului este o condiție necesară și suficientă pentru atestarea conformității sau dacă, din motivele legate de respectarea criteriilor enunțate la articolul 13 alineatul (4), este necesară intervenția unui organism de certificare acreditat;
întrucât articolul 13 alineatul (4) prevede că procedura astfel determinată să fie indicată în mandate și în specificațiile tehnice; întrucât, de aceea, este de dorit să se definească conceptul de produse sau familie de produse așa cum este folosit în mandate și în specificațiile tehnice;
întrucât cele două proceduri prevăzute la articolul 13 alineatul (3) sunt descrise în detaliu în anexa III la Directiva 89/106/CEE; întrucât este necesar să se specifice clar metodele prin care cele două proceduri trebuie aplicate, cu referire la anexa III, pentru fiecare produs sau familie de produse, deoarece anexa III acordă preferință anumitor sisteme;
întrucât procedura menționată la articolul 13 alineatul (3) litera (a) corespunde sistemelor stabilite la prima variantă, fără supraveghere permanentă, respectiv a doua și a treia variantă, de la punctul 2 subpunctul (ii) din anexa III, și procedura menționată la articolul 13 alineatul (3) litera (b) corespunde sistemelor stabilite la punctul 2 subpunctul (i) din anexa III și, la prima variantă cu supraveghere permanentă, la punctul 2 subpunctul (ii) din anexa III;
întrucât măsurile prevăzute în prezenta decizie sunt în conformitate cu avizul Comitetului permanent pentru construcții,
ADOPTĂ PREZENTA DECIZIE:
Articolul 1
Produsele și familiile de produse menționate în anexa I trebuie să aibă conformitatea atestată printr-o procedură prin care fabricantul este unicul răspunzător pentru sistemul de control al producției în fabrică, asigurând conformitatea produselor cu specificațiile tehnice relevante.
Articolul 2
Produsele menționate în anexa II trebuie să aibă conformitatea atestată printr-o procedură prin care, pe lângă un sistem de control al producției în fabrică, sistem operat de fabricant, este implicat și un organism de certificare acreditat pentru evaluarea și supravegherea controlului producției sau al produsului însuși.
Articolul 3
Procedeul pentru atestarea conformității definită în anexa III este precizată în mandatele pentru standarde armonizate.
Articolul 4
Prezenta decizie se adresează statelor membre.
Adoptată la Bruxelles, 14 iulie 1997.